En 33-årig mand fra en landsby ved Hobro blev torsdag dømt for at besidde store mængder narko. Politiet fandt narkoen af to omgange. Endda inden for to måneder. Den dømte opbevarede stofferne med henblik på at videreoverdrage dem. - Han er blevet idømt halvandet års fængsel, og det er jeg godt tilfreds med, siger anklager Mathias Nysom Petersen. Han fortæller videre,  at politiet havde fundet et narkoregnskab med navne og beløb, samt beskedkæder der indikerede overdragelse eller salg. Netop det lå til grund for, at den 33-årige blev dømt. Den dømte valgte at benytte sig af sin betænkningstid og har derfor hverken modtaget eller anket dommen på nuværende tidspunkt. - Han tog sin betænkningstid, da han forklarede, at han er tæt med sine forældre, som han gerne vil drøfte det med, så han blev varetægtsfængslet igen efter retssagen, fortæller anklageren. Stor fangst anden gang Første politiaktion fandt sted 16. februar sidst på eftermiddagen, hvor politiet ved den lejlighed fandt cirka 88 gram amfetamin, 275 gram skunk, syv gram LSD, fire gram kokain, 10 gram ketamin, 268 gram hash, 20 gram svampe samt 110 morfinpiller. 6. april til aften slog politiet til igen, og denne gang blev der fundet meget større mængder amfetamin - hele 605 gram - dertil kom også 50-60 gram hash. Den 33-årige mand var også tiltalt for at have været i besiddelse af et større arsenal af ulovlige våben. Politiet havde ifølge anklageskriftet beslaglagt intet mindre end ni knive, to butterflyknive, to kasteknive og fem kastestjerner samt en såkaldt morgenstjerne og et knojern. TV2 Nord arbejder på at finde ud af, om den 33-årig mand blev dømt for det overstående forhold.

Opsummering:
Den 33-årig mand valgte at benytte sig af sin betænkningstid og har derfor hverken modtaget eller anket dommen på nuværende tidspunkt.